Maria Amalia (Itävalta)

Maria Amalia (26. helmikuuta 1746 Wien − 18. kesäkuuta 1804 Praha) oli Itävallan arkkiherttuatar ja Parman herttuatar. Maria Amalia oli Maria Teresian ja Frans I:n kahdeksas lapsi ja kuudes tytär. Marie Antoinette oli Amalian pikkusisko.

Maria Teresia kasvatti tyttäriään tottelevaisiksi vaimoiksi, mutta Maria Amalia oli lujatahtoinen. Maria Amalian puolisoksi kaavailtiin Kaarle III:n poikaa Ferdinandia. Kaarle kuitenkin vastusti liittoa, koska Maria Amalia oli kuusi vuotta Ferdinandia vanhempi. Ferdinandin puolisoksi valittiin Maria Amalian nuorempi sisko Maria Karoliina. 

Maria Teresia halusi vahvistaa Itävallan suhteita Ranskaan ja valitsi Maria Amalian puolisoksi Parman herttua Ferdinandin. Ferdinand oli Ludvig XV:n lapsenlapsi ja Maria Amalian veljen Joosef II:n ensimmäisen vaimon veli. Maria Amalialle avioliitto oli järkytys, sillä hän oli rakastunut tulevaan Zweibrückenin herttua Karliin. Maria Teresian mielestä Karlin asema ei ollut tarpeeksi korkea prinsessalle. Maria Amalian vastustuksesta huolimatta hänet vihittiin Ferdinandin kanssa vuonna 1769. Maria Amalian katkeruutta avioliitoa kohtaan lisäsi se, että Maria Teresia oli antanut Amalian vanhemman siskon Maria Kristiinan naida haluamansa miehen, vaikka tämä oli myöskin merkityksetön prinssi. 

Avioliitto oli onneton, mutta Maria Amalia ja Ferdinand saivat seitsemän lasta. Pian sisarensa Maria Karoliinan lailla Maria Amalia hallitsi Parmaa miehensä puolesta. Maria Amalian ja Maria Teresian välit olivat huonot. Maria Teresia yritti ohjailla Parman politiikkaa kirjeitse, mutta Maria Amalia ei välittänyt ohjeista ja lopulta he eivät olleet enää puheväleissä.

Ferdinand kuoli vuonna 1802. Parman valloittaneet ranskalaiset karkottivat Maria Amalian, joka asettui Prahaan. Maria Amalia kuoli Prahassa 1804 ja hänet haudattiin Pyhän Vituksen katedraaliin.

Lähteet

Viitteet

Itävallan kuninkaalliset
Habsburgin hallitsijasuku
Vuonna 1746 syntyneet
Vuonna 1804 kuolleet